*Projekts*

Latvijas Republikas Saeimas paziņojums

"Par Eiropas Savienības Padomes 2018. gada 13. jūlija lēmumu 2018/994, ar ko groza Aktu par Eiropas Parlamenta pārstāvju ievēlēšanu vispārējās tiešās vēlēšanās, kurš pievienots Padomes 1976. gada 20. septembra Lēmumam 76/787/EOTK, EEK, *Euratom*"

Latvijas Republikas Saeima:

*atsaucoties* uz Līguma par Eiropas Savienības darbību 223. panta 1. punktu, kas noteic, ka "Eiropas Parlaments izstrādā priekšlikumu noteikumiem, lai varētu tā deputātus ievēlēt tiešās vispārējās vēlēšanās saskaņā ar vienotu procedūru visās dalībvalstīs vai saskaņā ar visām dalībvalstīm kopīgiem principiem. Saņēmusi piekrišanu no Eiropas Parlamenta, kas pieņem lēmumu ar visu savu locekļu balsu vairākumu, Padome saskaņā ar īpašu likumdošanas procedūru vienprātīgi pieņem attiecīgus noteikumus. Šie noteikumi stājas spēkā pēc tam, kad tos apstiprinājušas dalībvalsts atbilstīgi savām konstitucionālajām prasībām";

*ievērojot* Eiropas Savienības Padomes 2018. gada 13. jūlija lēmuma 2018/994, ar ko groza Aktu par Eiropas Parlamenta pārstāvju ievēlēšanu vispārējās tiešās vēlēšanās, kurš pievienots Padomes 1976. gada 20. septembra Lēmumam 76/787/EOTK, EEK, Euratom (turpmāk – Lēmums) 2. panta 1. punktu, kas paredz, ka "šim lēmumam nepieciešams dalībvalstu apstiprinājums saskaņā ar to attiecīgajām konstitucionālajām prasībām. Dalībvalstis paziņo Padomes ģenerālsekretāram par šim nolūkam vajadzīgo procedūru pabeigšanu";

*apsverot*, ka kārtības, kādā notiek Eiropas Parlamenta deputātu ievēlēšana Latvijas Republikā, noteikšana ir Saeimas kompetencē;

*paziņo*, ka Lēmuma 1. pantā ietvertos grozījumus Aktā par Eiropas Parlamenta pārstāvju ievēlēšanu vispārējās tiešās vēlēšanās nav nepieciešams papildus ieviest Latvijas tiesību sistēmā, jo šajos grozījumos paredzētie nosacījumi jau ir noteikti Eiropas Parlamenta vēlēšanu likumā. Tādējādi nav nepieciešams veikt papildu procedūras Lēmuma nosacījumu ieviešanai Latvijā.

Ministru prezidents Māris Kučinskis

Tieslietu ministrs Dzintars Rasnačs